Hrvatski premijer Andrej Plenković u ponedjeljak poslijepodne je, komentirajući istup predsjednika Europskog parlamenta Antonija Tajanija, izjavio da ga je zbog njegove izjave 'živjela talijanska Istra, živjela talijanska Dalmacija', nazvao i rekao mu da je takva izjava neprihvatljiva.

- Najoštrije osuđujem i odbacujem njegovu izjavu koja ima natruhe teritorijalnih pretenzija i revizionizma. I Vlada i HDZ se tome najoštrije protive, rekao je, otkrivajući da je Tajanija nazvao i rekao mu svoje mišljenje o njegovoj izjavi.

- Moram priznati da ovako nešto nisam očekivao, ja i gospodin Tajani imali smo kvalitetan odnos svih ovih šest godina koliko ga poznajem, nikada dosada nisam čuo da je ičim dao naslutiti ovako nešto, nije bilo ni najmanjih indicija ovakvog stava. Ne želim ga opravdavati, izjavio je između ostalog hrvatski premijer, napominjući da iako je Tajani izjavu dao na skupu potomaka žrtava izbjeglih Talijana i onih koji su završili u fojbama, to ga ne može 'ekskulpirati od formulacija koje su svima u Vladi, HDZ-u i meni osobno neprihvatljive'.

Plenković je rekao i da očekuje Tajanijevo pojašnjenje u nekom priopćenju ili javnom nastupu te da ne želi dodatno tumačiti značenje njegova istupa iako priznaje da je izrečena formulacija jasna u mjeri da se teško može interpretirati da je značila nešto drugo. - Uvjeren sam da nije mislio na teritorij, dodao je.

Na pitanje novinara smatra li Tajanija i dalje svojim velikim prijateljem, što je dosad u svojim javnim istupimaviše puta isticao, Plenković je odgovorio 'mi smo kolege'.

- On je jedan od ključnih ljudi naše prijateljske stranke u Italiji, ovo što je izgovorio je krivo i pogrešno i ja sam to jasno dao do znanja. Vidjet ćemo što će biti sljedeći korak, ovo što sam napravio je normalna stvar da ga direktno nazovem, da mu kažem da je ta njegova izjava izazvala opravdane i žestoke reakcije u Hrvatskoj, zaključio je Plenković.

Grabar-Kitarović: Revizionizam i iredentizam apsolutno neprihvatljivi Predsjednica Kolinda Grabar-Kitarović osudila je izjave predsjednika Europskog parlamenta Antonija Tajanija u kojima je slavio 'talijansku Istru i Dalmaciju'. "Povijesni revizionizam i iredentizam apsolutno su neprihvatljivi. Temelji Europske unije i njenih institucija ne počivaju na takvim vrijednostima. Odlučno odbacujem i osuđujem pokušaje mijenjanja povijesti i posizanje za hrvatskim teritorijem. O tome ću izvijestiti talijanske i EU institucije", kaže predsjednica, kako prenosi N1.

Jandroković: Sramotno iskrivljavanje povijesnih činjenica - Predsjednik Hrvatskoga sabora Gordan Jandroković najoštrije osuđuje neprimjerene izjave predsjednika Europskog parlamenta Antonija Tajanija izrečene na skupu u nedjelju, 10. veljače u Basovizzi pokraj Trsta, navodi se u priopćenju iz Jandrokovićeva ureda. - Izjave predsjednika Europskog parlamenta Tajanija predstavljanju sramotno iskrivljavanje povijesnih činjenica koje ne priliče predsjedniku jedne institucije Europske unije. Osim što predstavljaju opasnu revizionističku retoriku o davno riješenim povijesnim pitanjima, izjave predsjednika Europskog parlamenta u suprotnostima su s vrijednostima Europskog parlamenta na čijem je čelu, kao i temeljnim vrijednostima na kojima je nastala i na kojima počiva Europska unija, navodi Jandroković u priopćenju. - Hrvatska je uvijek oštro osuđivala i osuđuje sve zločine učinjene pod nacističkim, fašističkim i komunističkim režimima i smatra da se žrtve bilo kojeg zločina ne smiju koristiti u političke svrhe. U današnjem složenom i nestabilnom vremenu, izjave ovakve vrste ne pridonose osnaživanju europskih vrijednosti, već suprotno tome mogu potaknuti nove napetosti i sukobe, zaključio je Jandroković.

Brkić: Ne daj Bože talijanske brige o Dalmaciji i Istri Potpredsjednik Hrvatskog sabora i zamjenik predsjednika HDZ-a Milijan Brkić osudio je u ponedjeljak revizionističku izjavu predsjednika Europskog parlamenta Antonia Tajanija o Istri i Dalmaciji poručivši: "ne daj nam Bože talijanske brige o Dalmaciji i Istri, kao što su fašisti vodili brigu o hrvatskom narodu u Dalmaciji i Istri". "Hrvatski narod jako dobro zna povijest koja nas je pogodila u Drugom svjetskom ratu i ne daj nam Bože talijanske brige o Dalmaciji i Istri, kao što su fašisti vodili brigu o hrvatskom narodu u Dalmaciji i Istri", rekao je Brkić novinarima prije početka Predsjedništva i Nacionalnog vijeća HDZ-a upitan o Tajanijevoj izjavi. Poručio je i da Tajani te svoje ideje "prodaje negdje drugdje jer u Hrvatskoj to mu neće proći". "Ovo je hrvatska država, za nju je puno krvi palo. Stvorena je u Domovinskom ratu i hrvatski branitelji i hrvatski narod to sigurno neće dozvoliti. On ako mu to prolazi neka prodaje u Europskom parlamentu, u Hrvatskoj neće", kazao je Brkić. Predsjednik Europskog parlamenta Antonio Tajani govorio je na obilježavanju dana sjećanja na žrtve fojbe u Basovizzi. Govor je pozdravima "talijanskoj Istri i talijanskoj Dalmaciji".

Pejčinović Burić: Revizionizam je neprihvatljiv Ministrica vanjskih i europskih poslova Marija Pejčinović Burić osudila je u ponedjeljak izjavu predsjednika Europskog parlamenta Antonija Tajanija istaknuvši da se radi o neprihvatljivom revizionizmu posebice kada dolazi od visokog dužnosnika koji predstavlja EP, jednu od institucija EU koja je nastala upravo na tome da se u Europi više nikada ne pojavi rat. "Držimo potpuno neprimjerenim da takve izjave dolaze od bilo koga, posebno ne od predsjednika EP-a", rekla je. Tajani je na obilježavanju dana sjećanja na žrtve fojbi u talijanskoj Basovizzi relavitizirao posljedice fašističke vladavine i poručio "živjela talijanska Istra, živjela talijanska Dalmacija". Burić je, na novinarski upit traži li to neku oštriju sankciju EU ili Hrvatske, odgovorila kako je sada na EP-u da se o tome očituje. "O tome što ćemo napraviti ćemo vidjeti. U svakom slučaju revizionizam kakav smo čuli u dijelovima govora je svakako neprihvatljiv", kazala je. Smatra kako nije dobro da se to događa, posebice u ozračju priprema za nove izbore za EP. Naglasila je da slanje takvih poruka ide u korist onima koji žele Europu drukčiju nego se gradi cijelo vrijeme u EU. "Dakle, nije na tragu pomirbe, suživota i svih civilizacijskih vrijednosti na kojima je sagrađena EU", rekla je Pejčinović-Burić.

Krstičević osudio Tajanijev istup - Hrvatska je samostalna i suverena država, Istra i Dalmacija su hrvatske regije s dugom poviješću i izjave talijanskog predsjednika EU parlamenta smatram neprimjerenima i osuđujem takvu retoriku, izjavio je ministar obrane Damir Krstičević reagirajući na Tajanijev istup.

Bauk: 'Čovjek je valjda pomislio da je opet došlo vrijeme' Nakon što su uklonjeni nazivi svih ulica nazvani po onima koji su se borili protiv talijanskog okupatora, čovjek je valjda pomislio da je opet došlo vrijeme..., komentirao je predsjednik Kluba zastupnika SDP-a Arsen Bauk na svom Facebook profilu.

Beljak najavio mogući izlazak iz EPP-a - Nakon ovog skandaloznog, iredentističkog istupa visokog europskog dužnosnika, na prvoj sljedećoj sjednici središnjih tijela HSS-a, točka dnevnog reda bit će daljnji ostanak naše stranke unutar ove grupacije. Mi tako ne vidimo "sestrinstvo" među strankama, napisao je na Twitteru predsjednik HSS-a Krešo Beljak najavljujući moguće istupanje HSS-a iz Europske pučke stranke. (JL)

Bernardić: Ideja da su Istra i Dalmacija talijanske je ideja fašizma Predsjednik SDP-a Davor Bernardić rekao je u ponedjeljak, komentirajući izjave šefa Europskog parlamenta Antonija Tajanija o "talijanskoj Istri i Dalmaciji", kako je ideja da su Istra i Dalmacija talijanske temeljna ideja fašizma, protiv čega se hrvatski antifašizam borio. Tajani je spornu izjavu izrekao na obilježavanju Dana sjećanja na žrtve fojbi u Basovizzi kod Trsta gdje je održavao govor sa završnim pozdravom: "Živio Trst, živjela talijanska Istra, živjela talijanska Dalmacija". Uz predsjednika SDP-a, na izjavu predsjednika Europskog parlamenta Antonija Tajanija "o talijanskoj Istri i Dalmaciji" reagirali su i istarski i pulski SDP-ovci te izrazili žaljenje što se "sudbinom naših prostora opet manipulira od strane ljudi koji nisu dionici svakodnevnog života Istre i Dalmacije". "U vremenima kada je trebalo biti protiv zajedničkog neprijatelja – fašizma – narodi Istre svrstali su se beskompromisno na pobjedničku stranu zajedno bez obzira na slovensko, talijansko ili hrvatsko podrijetlo. Odakle pravo g. Tajaniju, i sličnima, da povijesnim revizionizmom koji nije u duhu europskih pravnih stečevina i naših vrijednosti ponovno otvaraju podjele na ovim prostorima gdje su antifašizam i convivenza temelji današnjeg društva – društva 21. stoljeća", pitaju se iz pulskog SDP-a te ističu kako "svi stanovnici Istre, a i Dalmacije, zaslužuju odlučan i nedvosmislen odgovor službenog Zagreba na svaku pomisao prekrajanja granica stečenih u antifašističkoj borbi protiv tadašnjeg fašističkog okupatora". Iz SDP-a ocjenjuju kako, "nažalost, takve izjave nisu ništa drugo nego posljedica neodgovorne politike, kako u Europi tako i u Hrvatskoj, jer se nije pravovremeno reagiralo na povijesni revizionizam već se radi jeftinog skupljanja glasova testiraju krajnje granice demokracije i slobode govora". Posebno zabrinjavajućim iz SDP-a ocjenjuju i to što takve poruke šalje osoba koja bi trebala promovirati europske vrijednosti te se pitaju: "U kojem smjeru ide europska pučka grupacija, čiji su članovi HDZ i gospodin Tajani, koja čini većinu u Europskom parlamentu?".

Boban poručio Tajaniju: Dalmacija je kolijevka hrvatstva Župan Splitsko-dalmatinski Blaženko Boban u ponedjeljak je osudio izjavu predsjednika Europskog parlamenta Antonija Tajanija u kojoj je rekao: "Živio Trst, živjela talijanska Istra, živjela talijanska Dalmacija" te mu poručio kako je Dalmacija kolijevka hrvatstva. "Najoštrije osuđujem ovu izjavu i izjave ovakve vrste ma od koga dolazile. Neka je svima jasno - Dalmacija je kolijevka hrvatstva. Samim time je bila, jest sada i bit će dovijeka nedjeljivi hrvatski prostor", rekao je župan Boban, a prenosi službena stranica Splitsko-dalmatinske županije.

Flego: Tajanijeve izjave su opasne i sramotne; IDS: No passaran Istarski župan Valter Flego u ponedjeljak je najoštrije osudio izjave šefa Europskog parlamenta Antonija Tajanija o "talijanskoj Istri i Dalmaciji" te ih ocijenio opasnim i sramotnim. "Najoštrije osuđujem ovakve nerazumne i sulude izjave. Tajani je aktualni predsjednik Europskog Parlamenta i kao takav mora uvažavati povijesne činjenice, državne granice i tekovine na kojima je Europska unija utemeljena. Davati ovakve izjave iz pozicije predsjednika Europskog parlamenta je opasno i sramotno", izjavio je za Hinu župan Flego. Flego je istaknuo da Istra neće nikada dozvoliti da takve izjave poremete desetljećima građeni suživot. "Kada je Tajani u Plenkovićevoj kampanji posjetio Istru mogao se na najbolji mogući način uvjeriti u našu istarsku convivenzu odnosno suživot i toleranciju", dodao je. "Mi smo puno truda uložili da Istra postane dvojezična i multikulturalna regija. Ovakve drske provokacije ne mogu to ugroziti", zaključio je istarski župan Valter Flego. Istarski demokratski sabor (IDS) priopćio je kako je "zastrašujuće da predsjednik Europskog parlamenta danas promovira jednu od najcrnijih ideja fašizma". "Istra poštuje sve žrtve teških povijesnih sudbina ljudi ovih naših krajeva i neće nikada dozvoliti da ovakve izjave poremete desetljećima građani suživot naših ljudi. Stoga IDS najoštrije osuđuje ovakve nerazumne izjave i poručuje svim promotorima ovakvih ideja i ideologija - no passaran", poručili su iz IDS-a.

Kovač: Neprihvatljivo je da Tajani širi iredentističke ideje Predsjednik saborskog Odbora za vanjsku politiku Miro Kovač osudio je u ponedjeljak izjavu predsjednika Europskog parlamenta Antonija Tajanija istaknuvši kako je neprihvatljivo, neodgovorno i za svaku osudu da "predsjednik Europskog parlamenta u 2019. godini kaže da su Istra i Dalmacija talijanske. "Civilizacijski je čin odati počast žrtvama rata i poraća, ali je neprihvatljivo, neodgovorno i za svaku osudu da predsjednik Europskog parlamenta u 2019. godini kaže da su Istra i Dalmacija talijanske i da time širi iredentističke ideje. Hrvatska to ne smije tolerirati, ni zbog sebe, ni zbog načela na kojima počiva Europska unija", napisao je Kovač na svojoj Facebook stranici. Istaknuo je i kako od Antonija Tajanija očekuje da se korigira i ispriča.